Document ID: 32013D0638

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Αυγούστου 2013
για τις ουσιώδεις απαιτήσεις σχετικά με τον ναυτιλιακό ραδιοεξοπλισμό ο οποίος προορίζεται να χρησιμοποιηθεί σε πλοία που δεν καλύπτονται από τη σύμβαση SOLAS για να μπορούν να συμμετέχουν στο παγκόσμιο ναυτιλιακό σύστημα κινδύνου και ασφάλειας (GMDSS)
[κοινοποιηθείσα υπό τον αριθμό C(2013) 5185]
(2013/638/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με τον ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών (1), και ιδίως το άρθρο 3 παράγραφος 3 στοιχείο ε),
Εκτιμώντας τα ακόλουθα:
(1)
Μια σειρά κρατών μελών έχουν εφαρμόσει ή προτίθενται να εφαρμόσουν κοινές αρχές και κανόνες ασφαλείας για τον ραδιοεξοπλισμό σκαφών για τα οποία δεν εφαρμόζεται η διεθνής σύμβαση του 1974 περί ασφαλείας της ανθρώπινης ζωής στη θάλασσα (SOLAS) (στο εξής «πλοία που δεν καλύπτονται από τη σύμβαση SOLAS»).
(2)
Η εναρμόνιση των ραδιοϋπηρεσιών θα συμβάλει στην ασφαλέστερη ναυσιπλοΐα των πλοίων που δεν καλύπτονται από τη σύμβαση SOLAS, ιδιαίτερα σε περιπτώσεις κινδύνου και άσχημων καιρικών συνθηκών.
(3)
Με την εγκύκλιο 803 της επιτροπής ναυτικής ασφάλειας (MSC) σχετικά με τη συμμετοχή των πλοίων που δεν καλύπτονται από τη σύμβαση SOLAS στο παγκόσμιο ναυτιλιακό σύστημα κινδύνου και ασφάλειας (GMDSS) και με το ψήφισμα MSC.131(75) του Διεθνούς Ναυτιλιακού Οργανισμού (International Maritime Organisation - IMO) καλούνται τα κράτη να εφαρμόζουν τις κατευθυντήριες γραμμές για τη συμμετοχή στο σύστημα GMDSS των πλοίων που δεν καλύπτονται από τη σύμβαση SOLAS και παροτρύνονται να απαιτήσουν την προσθήκη ορισμένων χαρακτηριστικών, που έχουν σχέση με το παγκόσμιο ναυτιλιακό σύστημα κινδύνου και ασφαλείας, στον ραδιοεξοπλισμό που προορίζεται να χρησιμοποιηθεί σε όλα τα πλοία.
(4)
Οι κανονισμοί ραδιοεπικοινωνιών της Διεθνούς Ένωσης Τηλεπικοινωνιών (ITU) προσδιορίζουν ορισμένες συχνότητες οι οποίες προορίζονται για χρήση από το σύστημα GMDSS. Το σύνολο του ραδιοεξοπλισμού που λειτουργεί σε αυτές τις συχνότητες οι οποίες προορίζονται για χρήση σε στιγμές κινδύνου θα πρέπει να είναι συμβατό με την προκαθορισμένη χρήση αυτών των συχνοτήτων και θα πρέπει να παρέχει μια λογική εξασφάλιση ότι θα λειτουργήσει σωστά σε στιγμές κινδύνου.
(5)
Είναι ανάγκη να διευκρινιστεί ότι η απόφαση 2004/71/ΕΚ της Επιτροπής, της 4ης Σεπτεμβρίου 2003, για τις βασικές απαιτήσεις σχετικά με τον ναυτιλιακό ραδιοεξοπλισμό ο οποίος προορίζεται να χρησιμοποιηθεί σε πλοία που δεν καλύπτονται από τη σύμβαση SOLAS για να μπορούν να συμμετέχουν στο παγκόσμιο ναυτιλιακό σύστημα κινδύνου και ασφάλειας (GMDSS) (2) ισχύει για τον εξοπλισμό GMDSS για χρήση σε όλα τα πλοία που δεν καλύπτονται από τη σύμβαση SOLAS, ο οποίος δεν καλύπτεται από την οδηγία 96/98/ΕΚ του Συμβουλίου, της 20ής Δεκεμβρίου 1996, σχετικά με τον εξοπλισμό πλοίων (3).
(6)
Η εφαρμογή των απαιτήσεων που πρέπει να πληρούνται από τον εξοπλισμό GMDSS ο οποίος προορίζεται για πλοία που δεν καλύπτονται από τη σύμβαση SOLAS θα πρέπει να είναι συνεκτική σε όλα τα κράτη μέλη και σύμφωνη με τις σχετικές οδηγίες του IMO.
(7)
Λόγω του αριθμού των αλλαγών που πρέπει να επέλθουν στην απόφαση 2004/71/ΕΚ, η εν λόγω απόφαση θα πρέπει να αντικατασταθεί, για λόγους σαφήνειας.
(8)
Τα μέτρα που ορίζονται στην παρούσα απόφαση είναι σύμφωνα με τη γνώμη της επιτροπής διαπίστωσης της τηλεπικοινωνιακής συμμόρφωσης και επιτήρησης της αγοράς,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η παρούσα απόφαση εφαρμόζεται στο σύνολο του ραδιοεξοπλισμού που δεν εμπίπτει στο πεδίο εφαρμογής της οδηγίας 96/98/ΕΚ και προορίζεται για χρήση σε όλα τα σκάφη στα οποία δεν εφαρμόζεται η διεθνής σύμβαση του 1974 περί ασφαλείας της ανθρώπινης ζωής στη θάλασσα (SOLAS) (στο εξής «πλοία που δεν καλύπτονται από τη σύμβαση SOLAS») και τα οποία προορίζονται να συμμετάσχουν στο παγκόσμιο ναυτιλιακό σύστημα κινδύνου και ασφάλειας (GMDSS) σύμφωνα με τα όσα ορίζονται στο κεφάλαιο IV της σύμβασης SOLAS, η οποία λειτουργεί σε μία από τις ακόλουθες υπηρεσίες:
α)
στη ναυτιλιακή κινητή ραδιοϋπηρεσία όπως ορίζεται στο άρθρο 1.28 των κανονισμών ραδιοεπικοινωνιών της Διεθνούς Ένωσης Τηλεπικοινωνιών (ITU)·
β)
στη ναυτιλιακή κινητή δορυφορική υπηρεσία όπως ορίζεται στο άρθρο 1.29 των κανονισμών ραδιοεπικοινωνιών της ITU.
Άρθρο 2
Με την επιφύλαξη της οδηγίας 2009/45/ΕΚ του Ευρωπαϊκού Κοινοβουλίου και του Συμβουλίου (4), ο ραδιοεξοπλισμός πρέπει να σχεδιάζεται έτσι ώστε να διασφαλίζεται η ορθή λειτουργία του όταν θα είναι εκτεθειμένος σε ναυτιλιακό περιβάλλον, να ικανοποιεί όλες τις λειτουργικές απαιτήσεις του συστήματος GMDSS που εφαρμόζεται στα πλοία που δεν καλύπτονται από τη σύμβαση SOLAS, σύμφωνα με τις σχετικές διατάξεις του Διεθνούς Ναυτιλιακού Οργανισμού, και να παρέχει καθαρές και αξιόπιστες ραδιοεπικοινωνίες με υψηλό βαθμό πιστότητας της αναλογικής ή ψηφιακής επικοινωνιακής ζεύξης.
Άρθρο 3
Η απόφαση 2004/71/ΕΚ καταργείται.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 12 Αυγούστου 2013.

Labels: 12
8